Papersnake/gushiwen huggingface dataset:
发召伯埭二首 其一
吕本中（宋代）

柳外鹁鸠相应鸣，屋头新月半轮生。知公未便为官去，且放扁舟自在行。
发青阳驿
孔平仲（宋代）

悠悠驱马汴河湾，几处邮亭略解鞍。春尽榆钱堆狭路，晓阴花解作轻寒。

山川相背图中画，日月双移坂上丸。行役渐多身渐老，诗题聊寄旅程难。
题闺秀朱柔则寄外沈用济画卷
岳端（清代）

柳下柴门傍水隈，夭桃树树又花开。应怜夫婿无归信，翻画家山远寄来。
少年
宋祁（宋代）

关外车徒籍籍归，章街柳色绿如丝。
薰衣别馆香三日，卜夜重楼烛九枝。
雪市云回翻秘曲，蘅皋波暖寄微辞。
十年酒美俄星弁，肯信尚书对有期。
五季相冯道
金朋说（宋代）

历代成规知谨守，五朝八姓诰封新。改辞易面何无耻，视古夷齐不愧心。
送徐洞清秀才入道
叶适（宋代）

方老昔为儒，仁义自愁煎。
决策从道士，摆落科场缘。
神仙事茫昧，良得日高眠。
徐生嗣其风，永谢负郭田。
白襕已回施，黄氅犹索钱。
书籍弃尘案，笙磬来钧天。
看镜胡独难，超俗谅非少。
异花改林秀，孤翮移汉矫。
月华满庭芜，阒沉霜宇峭。
亲交生离绝，空叹真游杳。
夏日樊川别业即事
刘得仁（唐代）

无事称无才，柴门亦罕开。脱巾吟永日，著屐步荒台。

风卷微尘上，霆将暴雨来。终南云渐合，咫尺失崔嵬。
山行
方岳（宋代）

亦笑先生蔬一槃，云沈作坞卧荒寒。
童颜并已无班白，槁面旧曾如渥丹。
底用鱼烹双素尺，共知鹤化一黄冠。
芙蓉冷落秋萧索，只有篱花耐久看。
残花（一作于邺诗）
韦庄（唐代）

和烟和露雪离披，金蕊红须尚满枝。

十日笙歌一宵梦，苎萝因雨失西施。
新楼诗二十首。南庭竹
李绅（唐代）

东南旧美凌霜操，五月凝阴入坐寒。烟惹翠梢含玉露，

粉开春箨耸琅玕.莫令戏马童儿见，试引为龙道士看。

知尔结根香实在，凤凰终拟下云端。
紫笑
史弥宁（宋代）

芳苞暗解紫罗囊，香杀东风一味狂。
试问花神缘底笑，笑他莺蝶为春忙。
拟古乐府五首同石闾作 其二 思公子
李锴（清代）

枯蘖求新苔，斥卤望芳草。东风过残春，脉脉伤怀抱。

策我假，牵我脂，飞龙蜿蜿黄金旗。梦中识路觉后疑，孤云遥裔天一涯。

我梦梦君君不知，黄姑织女长相思。
水龙吟·西湖怀古
陈德武（宋代）

东南第一名州，西湖自古多佳丽。临堤台榭，画船楼阁，游人歌吹。十里荷花，三秋桂子，四山睛翠。使百年南渡，一时豪杰，都忘却、平生志。
可惜天旋时异，藉何人、雪当年耻。登临形胜，感伤今古，发挥英气。力士推山，天吴移水，作农桑地。借钱塘潮汐，为君洗尽，岳将军泪。
相士
潘牥（宋代）

女娲抟土费工夫，个个生来个个粗。
有底终须还富贵，无时换不得头颅。
若还非我安知我，莫道今吾非故吾。
也要终南分一半，麻衣还肯点头无。
登竺峰
王冕（元代）

健步攀缘上碧峰，方知绝顶路岐通。
一生如在九霄上，万景都归两目中。
老鹤独翻珠草露，孤猿啸落桂花风。
青箱家世君休问，江左于今事不同。
送日东僧游天台
杨夔（唐代）

一瓶离日外，行指赤城中。去自重云下，来从积水东。

攀萝跻石径，挂锡憩松风。回首鸡林道，唯应梦想通。
偈颂四十二首
释祖先（宋代）

办能开饭店，谁怕肚皮宽，
说甚方便不方便。先入方湖门，
次入方湖室。吞底热铁丸，
喫底洋铜汁。本色人到来，
沙糖更浇蜜。诸法寂灭相，
不可以言宣。老来不著便，
过犯已弥天。
发白沙口次长芦
黄庭坚（宋代）

篙师救首尾，我为制中权。
挂席满风力，如椎强弩弦。
晓放白沙口，长芦见炊烟。
一叶托秋雨，沧江百尺船。
反观世风波，谁能保长年。
念昔声利区，与世阙周旋。
大道甚闲暇，百物不废捐。
谁知目力净，改观旧山川。
和教谕王德宾所赠韵
罗亨信（明代）

别后相思日几回，青云空有梦魂随。惊心白发嗟何益，过隙光阴去莫追。

绛帐传经当让子，金门抗疏不知谁。丈夫志气干牛斗，未信贫无立地锥。
海棠四首
杨万里（宋代）

暖醉寒醒各自奇，千花谁是复谁非。
燕支浓透春风面，翡翠新裁生色衣。
破落东皇能许劣，庄严西子较些肥。
痴儿犹恨无香在，紫蝶黄蜂政打围。
题陈新冠山书屋
杨荣（明代）

冠山深处擅清幽，窗户沉沉黛色浮。碧树白云千嶂晓，青灯黄色一帘秋。

弦琴时弄梅花操，书字频将柿叶收。好向英年勤学业，成名宜与古人俦。
冬日放言二十一首 其十五
张耒（宋代）

灵通古丛林，他日休吾车。出门循古城，荒圃畦寒蔬。

手种堂下花，颇已数尺馀。何人揽其华，故人应念予。
次韵德基效欧阳体作雪诗禁体物之字兼送表臣
李处权（宋代）

枯肠服气如寿龟，穷冬却扫百不知。
开门忽见雪满地，纵横浩荡春正飞。
入隙时欣点万卷，仰檐不见霑吟髭。
松林冥冥起薄雾，涧水活活生微澌。
清可洗心明洗目，卑且不污高不危，
残妆如见寿阳面，不食可怜姑射肌。
书生长年营口腹，颇似蜘蛛空吐丝。
身将老矣厄离乱，我生之初尚无为。
百篇落落或能赋，一杯炯炯须重持。
崆峒漫倚防身剑，枉负平生作男儿。
回首农桑三万里，无复贞观开元时。
恭惟天子尚勤俭，早集书囊为殿帷。
一朝随仗过沙漠，落日风尘龙凤姿。
此时燕山士如虎，寒多史乃秫酒醨。
肉食岂堪茹毛苦，应念靴鸣集赤墀。
尘沙错落赭黄暗，貂狐独向寒风披。
关山寂寞草树死，指点射猎方奔驰。
心益不忘尝胆事，望云遥祝万寿卮。
向来窃取名器者，扈圣曾无一夫随。
忠臣义士愤切骨，皇天后士傥鉴之。
思归乐
韩偓（唐代）

泪滴珠难尽，容殊玉易销。傥随明月去，莫道梦魂遥。
白雁 其一
钱宝琛（清代）

关山渺渺两霏霏，倦翮横拖雪氅衣。芦荻风高孤影淡，稻粱岁晚素心违。

平沙空阔飘清散，远渚依微下夕晖。不见红襟双燕子，年年争傍画梁飞。
次韵子瞻广陵会三同舍各以其字为韵其三刘莘
苏辙（宋代）

莘老奋徒步，首与观国宾。
俨然自约束，被服韍与绅。
黾勉丞相府，接迹舆台臣。
顾嫌任安躁，未忍裂坐茵。
推置冠獬豸，谓言我比邻。
三晋固多士，肮脏存斯人。
窜责不敢辞，狂言见天真。
南方异风俗，强食鱼尾莘。
应同贾太傅，抱屈耻自陈。
犹有痛哭书，受厘定何辰。
郑枢密生日五首 其五
张纲（宋代）

推毂当时起陆沈，巴渝祗恐累知音。十年谬许门人列，一报长怀国士心。

沙路待看新筑稳，桃阴应念旧蹊深。酸寒尚有男儿志，忍使霜华两鬓侵。
赠赵道卿
刘过（宋代）

虬髭猬鬓虎精神，大袖披披二尺巾。散尽赀财犹结客，略为言语便惊人。

斩蛟桥下惩前失，藏兔窟中甘后尘。朝士只今谁著眼，颠狂赢得且安身。
十六夜与朱都二子酌月承天寺二首
陆采（明代）

绛气浮芝宇，芳风袭芰衣。
仙游传凤吹，龙卧净云霏。
片叶浮霜小，丸鸿贴汉微。
此时瞻眺远，直欲揽支机。
哀蜀人为南蛮俘虏五章。入蛮界不许有悲泣之声
雍陶（唐代）

云南路出陷河西，毒草长青瘴色低。

渐近蛮城谁敢哭，一时收泪羡猿啼。
蜂儿行
汪藻（宋代）

蜜蜂以蜜为生涯，为人采蜜安于花。霜蜂尝恐奇祸作，深崖大于悬其家。

生儿孚乳自毫末，幼成玉蛹肩相差。分房戢戢莲绽子，拥户娟娟兰茁芽。

惊猜肯使樵牧近，千尾负毒争防遮。那知长安贵公子，酒酣咀尔不摇牙。

登盘未辨翅与股，百金购买囊红纱。琴鱼漫传仙物美，桂蠹空取蛮方赊。

吾闻厚味古所戒，暴及胎卵宁非奢。合围火攻无脱者，举族孥戮奚罪耶。

厥包作贡自谁始，从今可吊不可誇。
咏廿四气诗 立春正月节
元稹（唐代）

春冬移律吕，天地换星霜。间泮游鱼跃，和风待柳芳。

早梅迎雨水，残雪怯朝阳。万物含新意，同欢圣日长。
湖口
文天祥（宋代）

江湖一都会，宇宙几兴亡。
走马芦林外，买鱼茅舍傍。
南人撑快桨，北客坐危樯。
江水交岷水，东流日夜长。
宿参寥房
秦观（宋代）

乡国秋行暮，房栊日已暝。
惊风多犯竹，破月不藏星。
钩箔檐花动，抄书烛烬零。
非关相见喜，自是眼长青。
向生上脩名臣录采及先事赋此赠之
王世贞（明代）

君真向平后，不作里中居。手挟先贤传，人呼行秘书。

羞言陈寿米，畏上桓公车。倘及嘉隆际，孤臣涕泪馀。
和颜长官百咏·空门
朱继芳（宋代）

锡杖凌空去复还，片云缥缈伴身闲。
春风错种醍醐草，引得牛来食雪山。
痴顽不识字歌许歌节来诗有此句因以名篇
林光朝（宋代）

平生读书，如风过耳。
岁月共流转，如磨复如蚁。
一如人嚼蜡，而不见其味。
又如弄孤杵，连夜不成米。
又如过羊肠，十步复一止。
年头月尾无一是，咄咄痴顽不识字。
见君诗，舌如黐，
愧我为人师。怪怪奇奇，
如悬崖万仞龙盘古树枝。又如生马不施鞚而驰，
又如锦苔封漫岘山千堕泪碑。又如玉关客，
血上老犀衣。卢仝孟郊骨已朽，
眼睛头颅何人相传授。与君往还岁月久，
比来春负入我牖，便觉岩前草木件件有生意。
跨蹇驴，出古寺，
欲访子云问难字。
题长洲陈明府小亭
方干（唐代）

坐看孤峭却劳神，还是微吟到日曛。
松鹤认名呼得下，沙蝉飞处听犹闻。
夜阑亦似深山月，雨后唯关满屋云。
便此消遥应不易，朱衣红旆未容君。
与北山道人
王安石（宋代）

莳果疏泉带浅山，柴门虽设要常关。别开小径连松路，祗与邻僧约往还。
题瘦牛岭
杨万里（宋代）

牛头定何向，牛尾定何指。
我不炙汝心，我不穿汝鼻。
如何不许见全牛？雾隐云藏若相避。
行行上牛背，上下三十里。
一雨生新泥，寸步不自致。
胡不去作牵牛星，渴饮银河天上水。
胡不去作帝藉牛，天田春风牵黛耜。
却来蛮村天尽头，塞路长遣行人愁。
夕阳芳草只依旧，瘦牛何苦年年瘦。
金鸡岭
黄在裘（明代）

紫盖标灵胜，祥光现瑞轮。鸡声一夕晓，海色九天春。

金榜云霞绚，瑶屏雨露新。赤霄丹凤起，岩岫日嶙峋。
马聘三司马同许野公别驾过访和韵
释德薪（明代）

撩人好句带烟霞，何幸相将薜荔家。荒径扫除无剩叶，空林点染尚馀花。

厨中盘供惟烧笋，竹里涛声只煮茶。但得骚人频过往，当年白社莫相誇。
次儿瀹以诗四首道各意因两用其韵
陈著（宋代）

逃不从幼安，放非效玄真。
原事尧舜主，或与夔龙亲。
挽沈虞卿侍郎
陈傅良（宋代）

官重元非好，思閒乐有余。
生儿早传业，课女夜抄书。
时事方关念，归怀不遂初。
经纶缘未了，天意盍留渠。
送王国博赴江南提刑
魏野（宋代）

圣主忧民意，过于民自忧。
一麾常慎选，八使更亲求。
车马皆新赐，江山半旧游。
蛮旌飘后骑，水驽下仙舟。
贫爱怜吾道，宽思雪楚囚。
莫忘相送处，村店冻溪头。
醉太平 赐学士沈度
李忱（唐代）

浓云散雨收，花苑内鸣鸠。晓来喜见日光浮，暖融融永昼。

麦苗润泽怀清秀，榴花湿映红光溜。田家歌舞尽歌讴，是处庆丰年醉酒。
挽吴给事芾
孙应时（宋代）

里社湖山胜，归休十四年。
千钟穷燕赏，双剑去聊翩。
家有遗经盛，名今太史传。
欺心傥容发，天岂许公全。
万寿节朝天宫习仪二首 其一
张治（明代）

曲槛通丹室，长松锁翠烟。楼台凌绝巘，钟磬发诸天。

瑞荚生尧日，绯桃入汉年。君王有明德，万寿应高玄。
浪淘沙 海棠
杨宛（明代）

尽日若含愁，别样娇羞，晚凉香散上帘钩。带露摘来斜插鬓，一段风流。

蛩语玉阶幽，又是深秋，相携闲对小妆楼。不解断肠伊似我，我似伊否。
喜雨二首
陈造（宋代）

招宝山邻娑竭宫，县峰仍接补陀峰。
晴晴雨雨皆如响，谬挹池鳗拜土龙。
寄吴鄞县
许景衡（宋代）

吴郎人物最雍容，不坠家声浙水东。辇寺昔曾酬雪唱，道山今水倚秋风。

簿书又报三年满，樽俎何当一笑同。卷尽暮云天更阔，放教醉眼送飞鸿。
次韵李参政湖上杂咏录寄龙鹤坟庐
魏了翁（宋代）

大亨惟同人，小知仅私己。
皇皇万井封，耽耽百重陛。
尔痾寔余恫，须知本同体。
春行
真山民（宋代）

东风物物新，花外步清晨。
蕉叶卷舒雨，鸠声问答春。
园林三月景，诗酒百年身，
试数交游侣，如今有几人。
偈二首
释洪英（宋代）

万锻炉中铁蒺藜，直须高价莫饶伊。
横来竖去呵呵笑，一任旁人鼓是非。
南馆林塘
羊士谔（唐代）

郡阁山斜对，风烟隔短墙。清池如写月，珍树尽凌霜。

行乐知无闷，加餐颇自强。心期空岁晚，鱼意久相忘。
戊戍清明杭邸坐雪
戴表元（宋代）

思乡处处只愁生，正好春游又不晴。
雪是梨花云是柳，马婆巷口过清明。
大池别业二首 其一
施策（明代）

草堂栖隐北山阿，三月春寒未试罗。绕径松杉林气合，满庭竹叶雨声多。

苍台路滑人稀到，白昼窗虚鸟自过。住世却求清净理，不妨寂寞卧烟萝。
庚戌寿意一先生
朱继芳（宋代）

江涵秋色碧潭潭，饮马胡儿不敢南。
宥密老臣功第一，缉熙天子岁登三。
身扶紫极星辰正，手拆黄封雨露甘。
见说年来淮尾涨，汉庭可要百曹参。
乙亥春日效长庆心身问答三首 其一 心问身
胡直（明代）

心问身云何宴然，春晨啼鸟尚高眠。饶君安逸君知否，不遂公车已一年。
赵资政建三层楼中层藏书
楼钥（宋代）

危楼杰立潭府雄，仰望惊瞿何穹窿。
擎以八柱真良工，恍如木天移海东。
扶栏三级横复纵，八窗交映光玲珑。
更上一层迥不同，历览万象俱空濛。
东南太白金峩峰，西山千叠青芙蓉。
环绕不断如屏风，平畴弥望禾芃芃。
城郭市井聚螘蜂，烟树高低知几丛。
澄湖一片磨青铜，潮来江涨银在鎔。
海匝三垂属提封，四山宽围城在中。
地平楼小望易穷，安得高卧陈元龙。
丽谯公府难从容，二阁均在道佛宫。
江山得助无遗踪，眼前突兀忽此逢。
主人干国成栋隆，鼎彜久书柱石功。
名遂身退兹明农，卜筑深静依高墉。
百间朗朗罗心胸，咄嗟不待鼛鼓冬。
最后奇观凌虚空，窗户未须湿青红。
似闻庐陵周益公，亦作此楼高於崧。
相望落落见两翁，心匠不谋如影从。
我欲效颦意方浓，一朝登眺若发矇，
不愿侍公饮千种，不愿舞女给予歌僮。
插架三万牙签重，此身愿为书蠹虫。
不然相陪夕阳舂，与公凭栏送冥鸿。
夜合花
高观国（宋代）

斑驳云开，＿＿雨过，海棠花外寒轻。湖山翠暖，东风正要新晴。又唤醒，旧游情。记年时、今日清明。隔花阴浅，香随笑语，特地逢迎。

人生好景难并。依旧秋千巷陌，花月蓬瀛。春衫抖擞，余香半染芳尘。念嫩约，杳难凭。被几声、啼鸟惊心。一庭芳草，危兰晚日，无限消凝。
送聂秘丞宰桐城二首
司马光（宋代）

七载一相见，怳然如路衢。
形骸渐枯槁，志业转荒芜。
往事云过眼，新悲雪染须。
明朝又分首，上马即重湖。
鲁解元以坡语空山无人水流花开为诗和韵 其二
韩淲（宋代）

人之老去须甘老，天以閒来莫厌閒。满树梅开和玉雪，门前流水响空山。
谢文节公卜卦砚歌
吴嵰（清代）

宋亡江南无人才，文节一语千秋哀。椒圃坪及建阳市，公所难秋非一死。

死谢天下死可矣，存恢复想生乃是。义旗不举心难明，但说余年报亲耳。

当公辛苦卜卦时，茫茫四海几人知。人民城郭都如故，忍把兴亡归气数。

沧海今更几百年，卜卦砚尚能流传。相看不暇辨真假，纷纷托兴留诗篇。

微物犹为后人重，大节得非公自全。呜呼！宋亡死事尚有人，文信国外无公贤。
秋日园居呈王老师兼寄湛仲宾 其三
李之世（明代）

落絮游丝片片浮，小园萧索不禁秋。衰荷欲卸红妆淡，嫩竹疑含粉黛愁。

曲沼平添疏雨润，高台独上晚风遒。最怜潘岳多情思，不赋閒居亦白头。
十咏图·宿清江小舍
张维（宋代）

菰叶青青绿荇齐。
上谷川尹殿丞
赵湘（宋代）

琐闼题诗送赴官，郡斋潇洒谢公閒。
树边棋阁开秋锁，池上吟窗见昼山。
吏散独行红叶外，酒醒地望白云间。
郊原渐有新烟火，知是逋民鸟道还。
谢章令率同官载酒
韩淲（宋代）

宿麦雨可种，野梅冻欲坼。令君领宾从，假日访幽僻。

阳升正初领，道泰知有日。觞行既频屡，谈至或愤激。

眷言数君才，何乃辱此邑。大夫如豫章，建厦固所急。

簿公名家驹，荐士宜首及。尉曹学省彦，求盗岂其职。

征官伟丈夫，名宦终见迫。顾我独亡赖，甘作山林役。

定迁且半载，未有如□□。溪山为欣豫，闾里争诵说。

意同邀陶潜，事异过执戟。人事果好乖，推迁已畴昔。
用折枢韵呈李丞相二首 其二
张元干（宋代）

莫问蒲萄出月支，不缘瓜枣访安期。轻红满地人慵扫，空翠沾衣雨足时。

松荫晴泉听落涧，蝉嘶晚吹助裁诗。公乎此去归廊庙，无用山中怨鹤为。
金刚随机无尽颂·究竟无我分第十七
释印肃（宋代）

菩提真无人，圆知见可可。
若言更不会，丙丁来求火。
得古梅两枝
戴复古（宋代）

老干百年久，从教花事迟。
似枯元不死，因病反成奇。
玉破稀疏蕊，苔封古怪枝。
谁能知我意，相对岁寒时。
洞仙歌
佚名（宋代）

今夜谁添一种愁。
阳山道中二首 其一
善住（元代）

一掬云泉漱齿凉，小亭幽绝背山阳。道人自乡峰头住，闭户不知春日长。
送邦达邦操弟同恪赴省
姜特立（宋代）

二陆平时誉望长，近来小阮亦文章。共排云路升天府，稳坐仙文入帝乡。

去日渐惊梅萼破，归时同带桂枝香。老夫已办酒千斛，细斫菖蒲作贺觞。
过宋氏五女旧居（宋氏女姊五人，贞元中同入宫）
窦常（唐代）

谢庭风韵婕妤才，天纵斯文去不回。

一宅柳花今似雪，乡人拟筑望仙台。
侯玄真不至用前韵 其二
陈献章（明代）

野菊篱前领客行，白牛柂转小车轻。风流有样看前辈，笑语忘机接后生。

霜簟夜摊岩屋冷，月瓢秋泛钓湍清。东溟望断渔翁地，只卖江门一劵成。
和陈勉仲赠淮西漕吴介之二首
王之道（宋代）

威严霜肃德春阳，民感澄清涕泗滂。
畏壘大穰知不晚，三年端可笑庚桑。
次儿瀹以的字韵呈喜而又赋
陈著（宋代）

一诗未足见儿贤，意气中閒颇蔼然。
忠厚人家宜有后，乱离时世始知天。
老怀信汝穷须达，俗眼从渠丑做妍。
培得根深花自茂，莫将今日看他年。
北池
陶弼（宋代）

句漏城中菡萏池，池边台榭半空基。
频年太守多新额，弃代思贤有旧碑。
送毗陵太守刘君受代东归
汪藻（宋代）

往年我作新安民，人人能说刘使君。使君本一儒者耳，数十年使嗟未闻。

我时屈指今州县，似此贤侯当识面。那知漂泊千里馀，画戟清香日陪宴。

使君何以人不如，胸中正有万卷书。清真简淡乃天性，文章政事犹其馀。

向使天子留君住，重与毗陵三万户。谁教一曲渭城歌，忽作梨花枝上雨。

宦游南北安得同，抚循凋郡还须公。人生五马亦不恶，与民处处为春风。
导引·中兴五叶
佚名（宋代）

中兴五叶，天子肇明禋。一德格高旻。宁皇至圣功超古，万国慕高仁。徽称显号又还新。功德粲雕珉。乾坤绘画终难尽，遗泽在斯民。
用蔡伯世韵作诗寄之兼简吕居仁兄弟十首 其五
饶节（宋代）

百年固多变，深谷或高岸。要知悟破迷，大似理易乱。
巡按赵侍御招饮宪台清风亭
程敏政（明代）

百舌声中春意深，小亭随步晚登临。千年胜地姑苏志，一代清风御史箴。

傲岁花如图上见，乐池鱼向镜中沈。论文雅会匡时语，不觉残阳转树阴。
我将
佚名（先秦）

我将我享，维羊维牛，维天其右之。仪式刑文王之典，日靖四方。伊嘏文王，既右飨之。我其夙夜，畏天之威，于时保之。
绍兴以后祀五方帝六十首
佚名（隋代）

飚驭云盖，神之顾次。
丕昭祀容，发扬乐音。
祀事既举，仰当神心。
申以嘉币，式下诚堪。
秋意
汤胤勣（明代）

床头连日酒瓶干，旅寓何心定饱餐。
有势欲封千户易，无才刚道一秋难。
镜中咄咄容颜改，壁上行行指血残。
黄叶满庭人倦扫，恶风翻瓦作秋寒。
吴养浩江浙提学任满侍亲归番阳
张雨（元代）

稳送归帆向锦江，西湖能负白鸥双。书中久已知梁鹄，床下时曾拜老庞。

封还画省文章印，盛取玉堂云雾窗。荣禄乡中会耆旧，开筵应酿酒盈缸。
新春瀛台即景 其一
弘历（清代）

镜中结搆学蓬莱，行乐新春到趯台。春入湖山韶且秀，雪凝楼观净无埃。
挽歌词三首
释智圆（宋代）

莫谈生灭与无生，谩把心神与物争。
陶器一藏松树下，绿苔芳草任纵横。
南乡子 冬夜即事
储慧（清代）

月色淡银蟾。阵阵风声到画檐。应是晚来天欲雪，廉纤。

细雨如丝冻不黏。

炉火阁中添。坐拥金貂下绣帘。满室春温寒不到，红酣。

数朵盆花映镜奁。
浮玉亭
米芾（宋代）

石赤表雄名，三辰出浊清。江澄天上见，鳌负水中行。

瑞像浮溟海，殊香下玉京。神灵礼金碧，梵力度幽明。

揭榜讹浮玉，庄严是化城。壮哉夜潮落，入枕百川声。
庚辰二月廿七日晓官窑舟中口号
祝允明（明代）

世棋年矢两相催，绝岭春深与雁回。无限胸中未酬事，蓬窗灯枕酒醒来。
长句简诸公
陈造（宋代）

君家开宴为酴醾，竹声裂石弦辊雷。
我家芍药继如许，如解商量先后开。
深红妍白各媚妩，琼肌玉骨无纤埃。
日高未觉睡态足，风定亦送龙香来。
素艳压架頩欲雨，妆面卧丛羞未抬。
邢娥微服屏粉黛，众女望影惭莫陪。
真妃娇泥午酒困，红潮作晕回香腮。
春到陋邑好花少，郁郁高柳间古槐。
浓李浅桃不入眼，菖条杏叶何有哉。
喜如足音赏魏紫，愁寄驿使邀江梅。
残春索寞风絮乱，有此二物生庭隈。
维扬金腰可伯仲，闽南素馨但舆台。
倚烟娉盈复妖嫮，等闲力挽春光回。
东皇有情花有意，似欲我辈倒玉罍。
君家赏花我方病，忆花有恨空成堆。
我家花开病适愈，对花发兴知难裁。
簿领困人日作恶，玉山猛判花前颓。
及今乐事须秉烛，风狂雨横谁能猜。
赋得蝉诗
褚沄（南北朝）

避雀芳枝里，飞空华殿曲。天寒响屡嘶，日暮声愈促。

繁吟如欲尽，长韵还相续。饮露非表清，轻身易知足。
雪中次韵
曾几（宋代）

积雪何所待，冻云终未开。
有时闻泻竹，无路去寻梅。
只欲关门卧，谁能荡桨来。
辟寒须底物，正乏曲生才。
送王肃侍禁新安监酒
刘攽（宋代）

丹穴凤皆好，蓝田玉自温。流传洛生咏，叹赏贵公孙。

好事欲成癖，著书经闭门。看君桂枝擢，禄仕复谁论。
华亭十咏 其九 昆山
唐询（宋代）

昔有人如玉，兹山得美名。岩扃锁积翠，谷水断馀声。

乔木今无在，高台久已倾。如何嵩岳什，独咏甫侯生。
泛舟玉河至静明园三首 其三
弘历（清代）

吴越曾经风物探，每教位置学江南。请看耕织图中趣，一例豳风镜里涵。
念奴娇
管鉴（宋代）

故有徐娘及悲欢之句

楚山万叠，怅高情、不比当年嵩少。官况全如秋淡薄，枉却尘侵乌帽。菊蕊犹青，茱萸未紫，节意凭谁表。故园何处，暮云低尽残照。

追念往昔佳辰，尊前绝唱，未觉徐娘老。聚散悲欢回首异，今岁古台谁到。藉甚声名，难忘风味，何日重倾倒。交情好在，雁书频寄云杪。
四犯翦梅花（上建康钱大郎寿）
刘过（宋代）

水殿风凉，赐环归、正是梦熊华旦<解连环>。叠雪罗轻，称云章题扇<醉蓬莱>。西清侍宴。望黄伞、日华笼辇<雪狮儿>。金券三王，玉堂四世，帝恩偏眷<醉蓬莱>。

临安记、龙飞凤舞，信神明有后，竹梧阴满<解连环>。笑折花看，橐荷香红润<醉蓬莱>。功名岁晚。带河与、砺山长远<雪狮儿>。麟脯杯行，狨鞯坐稳，内家宣劝<醉蓬莱>。
春登南昌城
翁卷（宋代）

独立高城四望低，望中无物不堪题。
欲知春事几深浅，芳草青青犹未齐。
对萱草
韦应物（唐代）

何人树萱草，对此郡斋幽。
本是忘忧物，今夕重生忧。
丛疏露始滴，芳馀蝶尚留。
还思杜陵圃，离披风雨秋。
观水
徐直方（宋代）

沧江无尽水，夜夜随潮去。
若复作潮来，沧江止不住。
锦带花二首
杨巽斋（宋代）

万钉簇锦若垂绅，围住东风稳称身。
闻道沈腰易宽减，何妨留与击青春。
首尾吟 其五十六
邵雍（宋代）

尧夫非是爱吟诗，诗是尧夫试手时。善死自明非不死，有知谁道胜无知。

杨朱眼泪惟能泣，宋玉心胸只解悲。为报西风漫相侮，尧夫非是爱吟诗。
梦江南·新来好
纳兰性德（清代）

新来好，唱得虎头词。一片冷香唯有梦，十分清瘦更无诗。标格早梅知。
兴元府园亭杂咏·垂萝径
文同（宋代）

长萝托高株，晻暧蔽烟雾。
垂蔓已百尺，更引欲何处。
愿少放余条，恐伤君所附。
赠琴台僧正
赵抃（宋代）

寺古傍郊坰，门无车马声。我来闻众妙，人少到师清。

锦水金波静，银蟾一指明。幽琴徐发响，真不负台名。
寄长蘅二首 其一
王志坚（明代）

少小事编摩，谓可操左契。及乎当得失，辄非向所计。

年来变态当，追时殆如谜。屈伸苟不爽，冥冥失权势。

咄哉司衡人，实乃天公隶。一编余故簏，字画麻姑细。

仿佛共丹铅，深夜重门闭。十年梦幻身，感此潸欲涕。
疏影
赵文（宋代）

余赏其言，为赋

寒泉溅雪，有环佩隐隐，飞度霜月。易水风寒，壮士悲歌，关山万里离别。杨花浩荡晴空转，又化作、云鸿霜鹘。耿石壕，夜久无言寂历，如闻幽咽。云谷山人老矣，江空又岁晚，相对愁绝。玉立长身，自是胎仙，舞我黄庭三叠。人间只惯丁当字，妙处在、一声清拙。待明朝、试拂菱花，老我一簪华发。
本禅乘请赞
释祖先（宋代）

学道不根，参禅莽卤。
似恁趣向乘疎，如何传灯继祖。
本禅画出乘前，转见和泥合土。
就中更有些子譊讹，焦尾大虫无来是虎。
西林八景 其五 流虹冈
陈谟（明代）

涌月散金波，流辉动神螺。海翁逐鸥戏，孺子濯缨歌。
二月十七日寄朴翁 其一
韩淲（宋代）

葛岭人家抱朴翁，莺啼燕语正东风。帝城只在湖边畔，都付伤春病酒中。
不饮赠酒
杜牧（唐代）

细算人生事，彭殇共一筹。与愁争底事，要尔作戈矛。
寿教授
方岳（宋代）

昨夜长庚烂瑞光，间生贤於应明昌。
风云际会当千载，天地交通复一阳。
曾播声名题雁塔，暂时文柄坐鳣堂。
庆闱雅燕笙歌彻，紫诏催归侍玉皇。
宿覆船山阻雨
释正觉（宋代）

枝筇同到覆船巅，暂寄筇枝借榻眠。
山水钩帘知属我，烟霞腻枕梦游仙。
觉来笋窟投蔬箸，閒把华房入线编。
想像玲珑岩下雨，春寒犹可卧羊毡。
复至裴明府所居
李商隐（唐代）

伊人卜筑自幽深，桂巷杉篱不可寻。柱上雕虫对书字，

槽中瘦可仰听琴。求之流辈岂易得，行矣关山方独吟。

赊取松醪一斗酒，与君相伴洒烦襟。
浣溪沙 其四 四时闺词
顾太清（清代）

六出花飞冬日寒。金炉拨火炷沉檀。一杯清茗啜龙团。

梅蕊迎风香细细，竹稍压雪叶攒攒。阿谁忍冻卷帘看。
渔家傲 其十一 十二月山家词，和钱舍人葆酚、董孝廉苍水
唐芑（清代）

奕奕奇花飞六出。帘前飘洒疏还密。榾柮地炉围斗室。

凝眸白。还圆到处成圭璧。

晚起松斋呵冻笔。千山玉琢供吟臆。俗虑尘襟烹茗涤。

添寒色。山茶红映经霜橘。
唐乐府十首。田西边
刘驾（唐代）

刀剑作锄犁，耕田古城下。高秋禾黍多，无地放羊马。
县圃十绝和朱待制
薛抗（宋代）

我无割鸡刀，乃当万家县。
飞蝗不入境，感谢年谷贱。
示韩令人
释宗杲（宋代）

说不到处著一句，风前截断千差路。
超佛越祖只如今，壁立万仞无回互。
赠陈随隐
杜汝能（宋代）

父子名相继，如君又出奇。
乾坤钟秀气，湖海诵新诗。
放鹤春风远，横琴夜月迟。
未应随大隐，闲过圣明时。
戏作梅花六言未就而得兰一盆并颂之三首
赵蕃（宋代）

死欲千秋万岁，生须四海九州。
人里封胡羯末，诗中沈谢曹刘。
寄清晓阇梨
林逋（宋代）

前时春雪晴，林壑趣弥清。
几忆山阴讲，兼忘谷口耕。
树丛归夕鸟，湖影浸寒城。
还肯重相访，柴门掩杜蘅。
和王文举别馆初夏
贺铸（宋代）

薰风酣绿树，午日思黄鹂。
的的罗窗梦，西邻可得知。
九月十八日自双溪还寺车中偶得
陈文蔚（宋代）

太初元有此山川，往古来今几许年。合是地灵神降岳，为生人许柱惊天。

遗民但抱羲农朴，正学谁知孔孟传。要识碧溪流不断，后人须看石崖镌。
寓金陵寄舍弟十二校书以识别怀兼忆二侄
郑瑛（明代）

吾祖昔葬龙腰峰，石边种子今作松。吾家旧住凤池曲，庭前种笋今成竹。

人生变幻那得知，儿时自谓长若斯。一朝蹉跎各老大，况乃落魄天之涯。

天之涯，何淡荡，功名未睹心犹壮。母在宁论鲍叔心，官卑不改陶潜况。

去年风雷建中过，斗酒慇勤奈别何。老樵丈人发诗箧，万素将军赠剑歌。

别来欲度云霄里，羽翼空摧溟渤水。鸿雁天边落日低，鹡鸰原上秋风起。

冕旒二子近何如，客久都门未得书。马首明朝忽西去，何由见尔唾成珠。
白龙窟泛舟寄天台学道者
常建（唐代）

夕映翠山深，馀晖在龙窟。
扁舟沧浪意，澹澹花影没。
西浮入天色，南望对云阙。
因忆莓苔峰，初阳濯玄发。
泉萝两幽映，松鹤间清越。
碧海莹子神，玉膏泽人骨。
忽然为枯木，微兴遂如兀。
应寂中有天，明心外无物。
环回从所泛，夜静犹不歇。
澹然意无限，身与波上月。
得主管仙都之命
陈元晋（宋代）

头衔清甚管仙都，吏责全无有车。
老去心情酬应懒，闲来亲友往还速。
每嗤人作囚山赋，莫劝农通光范书。
只把穷愁博强健，世间得失本乘除。
世之咏物者采春花而落秋实余欲矫其失作冬果十咏 其九 藕
方一夔（宋代）

辛苦学淘河，寻根不仗柯。千虬蟠下土，尺玉浸清波。

自笑抽丝乱，从渠凿窍多。谁分冰片片，一醉洗沉疴。
余锦泉席上听众姬琵琶筝
顾文渊（清代）

有酒易倾不夜之圆月，有金难铸不谢之名花。秦川公子发大笑，偏与花月争豪奢。

左秦筝，右琵琶，九枝蜡烛光如霞。青蛾皓齿两行列，袖拂红牙低按节。

初调縆朱丝，峡口春冰裂。再弹捍拨齐，铃声雨淋咽。

江妃汉女玦环鸣，相和筝琵同撇捩。俄惊双凤凰，飞上梧桐冈。

啁啾屏尽百鸟喧，雍雍和鸣向朝阳。逡巡换宫商，倏忽移角徵。

朔风应手卷惊沙，白草茫茫雁声死。饮恨羁臣击剑歌，裹创战士闻笳起。

凄断故园心，扰破离人耳。停弦两两寂无声，纤纤怜杀春匆指。

天孙织锦作缠头，五色彩云遗彼美。花残月落不忍归，卷下珠帘隔千里。
别本觉老净悟大师偈
廖刚（宋代）

过客小长卢，馨香满道途。我来闻好语，归棹舞新蒲。
晚投韩采岩
戴表元（宋代）

冬日寒难暝，岩溪浅易冰。
猿飞红果嶂，人度白云层。
望层多依竹，逢樵半采藤。
艰难吾甚厌，何处学孙登。
送李司直赴江西使幕
韩翃（唐代）

敛版辞汉廷，进帆归楚幕。三江城上转，九里人家泊。

好酒近宜城，能诗谢康乐。雨晴西山树，日出南昌郭。

竹露点衣巾，湖烟湿扃钥。主人苍玉佩，后骑黄金络。

高视领八州，相期同一鹗。行当报知己，从此飞寥廓。
出塞四首借用秦少游韵 其二
陆游（宋代）

煌煌艺祖业，土宇尽九州。当时王会图，岂数汝黄头。

今兹缚纛下，状若觳觫牛。万里献太社，裨将皆通侯。
桃花
李流谦（宋代）

自然秾脸与深唇，一味繁红也绝伦。沧海浪传千岁种，武陵应有四时春。

去年崔护诗仍在，前度刘郎意独亲。亦要清樽相料理，可能但倚笔如神。
崇宁红
范成大（宋代）

匀染十分艳绝，当年欲占春风。
晓起妆光沁粉，晚来醉面潮红。
山居诗
法杲（明代）

四窗鸣涧声，一座春云影。千载寂无人，六月犹嫌冷。

昨接左溪书，已成岩穴志。著笠举锄头，学干山中事。

众壑窅无人，水碓舂空山。米熟碓不知，青溪响潺潺。

岂无深山色，难教世人冷。春梦果然深，松风吹不醒。

云去又云来，天地还常在。后客复前客，草店终不改。

碧天寒已深，晚露树沾濡。鸣蝉诉夕阳，不道秋风急。

山田有鸟春种，水碓无人夜舂。隔浦玉幢金刹，过桥白石青松。

无心学圃学稼，有事不陶不渔。倚枕过于倚杖，看云胜似看书。

青天月出几上，白日云生杖头。矫迹不因人避，过桥每著花留。

半夜草鸣枯壁，六时云拥绳床。形影自为支许，土风别是羲黄。

四时松叶落纷纷，石面阶头尽藓纹。直是此中难得到，白云迷路且迷人。

今朝托钵过前溪，山烟水烟人欲迷。行尽松声十馀里，人家总在断桥西。

未必树皆侵汉者，低枝亦可挂吾瓢。年来饭后无馀事，且立松门看晚潮。

深山别是一乾坤，春谷烟浓树树昏。正好看花立溪口，雨来催我进松门。

天中明月照芦扉，溪上凉风生葛衣。倚树呼猿向溪立，纷纷松叶杖头飞。

茅庵总是白云封，犹想当门树几重。除却床前三尺地，凿开春雾尽栽松。

背负斜阳出西堰，春云狼藉藏春阪。过一溪桥见一村，人声渐近松声远。

欲到深山到处寻，鹤林不足又鸡林。今朝毕竟我能去，总谓云深未必深。

片石孤峦便著踪，青山敢谓不相容。时人倘辨诛茅意，虚却一峰还一峰。

青山叠叠绕珠林，磬响时兼流水音。虎不避人人避虎，虎能先我息机心。

谈禅何待折松枝，飞电机关不及思。刚及饭先来举箸，献珠龙女复多时。

桑枢瓮牖我何嫌，三尺绳床近草檐。今日梦回秋色里，白云红树满疏帘。

鸡林几日是西风，处处萧萧树树红。山色最宜秋日里，溪声况在月明中。

偶然人迹到溪南，蓬壁周遭尽紫岚。山为不深嫌我住，一朝风雨拆茅庵。
陈奉礼宰四明
宋祁（宋代）

大庭联袂掞英华，龙凤池名在一家。
雁塔墨痕鴒继序，桂林春色棣交花。
袍薰茂草萋萋远，樯竖归风栉栉斜。
灵越弦歌皆胜践。递赓清思赋馀霞。
次韵林明甫言志
李弥逊（宋代）

老竹抽萌便出林，焉知来者不如今。
但看杞梓终成栋，不信潢如解作霖。
久客谩撩苏子恨，中流应动祖生心。
乘桴从我君休叹，政恐功名苦见侵。
闻子规
释斯植（宋代）

十年已起故乡情，客里凄凉不耐听。
啼到蜀天空有恨，水流依旧月还明。
送冯梦授试礼部
李新（宋代）

殷树葱笼绣晓暾，马蹄东去乱冰痕。
世收徵诏藏商谷，家有新冰刻禹门。
太白夜郎初辱顾，冯唐汉殿欲承恩。
南山报喜通啼鸟，明日荣归鹤有孙。
为杨子常题文水画吴中山水 其二 长荡
王彦泓（明代）

柳边渔艇罾罶歇，洲上人家约略斜。落日雁行千片下，苍苍未见有芦花。
西林寺
陈舜俞（宋代）

东林移宿过西林，风霭萧萧结暝阴。
随处水声喧屐齿，傍人山色上衣襟。
道於尘土知无用，乐在云泉亦损心。
拟付离骚与猿鸟，樵苏应怪久登临。
庆东宫生辰四首 其二 月重轮
周必大（宋代）

崔豹称明君，如月有规轮。戴皓论副德，桂满自长春。

况乃秋夜永，万里无纤尘。愿歌重轮句，照耀率土滨。
又赠一绝
丁谓（宋代）

梦散高唐夜正遥，楚天何处不无戮。
秋风似会荆王意，露渚烟汀养细腰。
雪中 其五
韩淲（宋代）

鸟声已鸣春，涧庐雪色深。纷纶五经笥，古人云鉥心。

心本理和顺，万缘常逼侵。莫作断灭相，明明去来今。
春雨
陆游（宋代）

疏点空阶雨，长明古殿灯。
庐山岑寂夜，我是定中僧。
和曾谹父中秋前六日二诗
王洋（宋代）

怪底暑风浅，明珠照府寒。
铺张平地锦，峻激急流滩。
吟风千篇过，更移一字难。
少留明艳句，拂拭菊花间。
醉著
韩偓（唐代）

万里清江万里天，一村桑柘一村烟。
渔翁醉著无人唤，过午醒来雪满船。
次王帅韵后诗呈叶教授
陈造（宋代）

业履冰壶器镆邪，元戎韬略况儒家。
功名自昔须横草，南北于今赖灌瓜。
村墅稻田黄罢亚，塞垣榆树老丫叉。
为公著意收诗稿，传与中都万口夸。
句
陶弼（宋代）

蒐兵四解降王缚，报国三登上将坛。
裴令公见示诮乐天寄奴买马绝句斐言仰和且戏乐天
刘禹锡（唐代）

常奴安得似方回，争望追风绝足来。

若把翠娥酬騄耳，始知天下有奇才。
颂古三十六首
释惟一（宋代）

雪覆千山未厌多，孤峰不白意如何。
单单突出千峰外，似异还同永不么。
又戏答绝句（来句云不是道公狂不得，恨公逢我不教狂）
白居易（唐代）

狂夫与我两相忘，故态些些亦不妨。

纵酒放歌聊自乐，接舆争解教人狂。
次韵和主人喜诸客见过之什
杨亿（宋代）

金鸭喷香绕烛台，轻云散尽月光来。
三千宾客连宵醉，十二城门彻晓开。
何幸紫微容托乘，更烦红袖与传杯。
明朝犹自放朝谒，心喜当关不见催。
秋花十咏 其九 芙蓉花
方一夔（宋代）

露冷霜清日已凄，淡妆素服满前溪。涉江一段荒凉意，弱国孤臣寒士妻。
偶吟
刘挚（宋代）

平昔名场气吐虹，青袍霜鬓老湘东。旧交半在云霄上，壮志都销水石中。

楼上买鱼乘酒熟，舍边秧稻指年丰。清风令德人胥化，合使乡闾号郑公。
望居小庵才袤丈戏作
陆游（宋代）

早衰甚畏寒，飕飕厌空馆。
登阁望东庵，亭亭长一繖。
欣然愿暂望，竹底门可款。
外看磔蝟毛，仰视覆鹄卵。
席才置锥地，牖若窥天管。
瓦炉香不去，菅寝衾易暖。
颇疑渔庵结，又类土室窾。
家具止囊衣，弛担著亦满。
客来勿嗤陋，老我善用短。
犹能设胡床，相唤共茗碗。
禅人写真求赞
释正觉（宋代）

雨霁云收，山寒水秋。
心目自照，言象俱休。
满十方而智应，廓三言以神游。
虚空那碍东西壁，明月解随南北舟。
饯常熟宰
万俟绍之（宋代）

多幸三的依德字，喜无一事到公庭。
庭前柳是公遗爱，去后相看眼更青。
木兰花慢 晓过卢沟
刘敏中（元代）

上卢沟一望，正红日、破霜寒。尽渺渺飞烟，葱葱佳气，东海西山。依稀玉楼飞动，道五云深处是天关。柳外弓戈万骑，花边剑履千官。寒窗萤雪一生酸。富贵几曾看。问今日谁教，黄尘匹马，更上长安。空无语，还自笑。恐当年、贡禹错弹冠。拟把繁华风景，和诗满载归鞍。
感愤
陆游（宋代）

形胜崤潼在，英豪赵魏多。
精兵连六郡，要地控三河。
慷慨鸿门会，悲伤易水歌。
几人懹此志，送老一渔蓑！
减字木兰花（同前）
沈瀛（宋代）

锦囊送止。拆看篇篇珠玉喜。大胜鱼风。韶＿宫商角徵通。

醉而强酒。有愧多闻张子寿。其哂由何。刻画无盐已甚多。
资圣寺送甘二
王维（唐代）

浮生信如寄，薄宦夫何有。来往本无归，别离方此受。

柳色蔼春馀，槐阴清夏首。不觉御沟上，衔悲执杯酒。
通判遗新柳
梅尧臣（宋代）

园柳发新荑，官居雪尚壅。
君喜持报春，衰意非旧勇。
芳菲即可插，余发惭种种。
赠杨公临刑诗
王遴（明代）

仗节多臣子，从容就死难。忠怀吞瀚海，义气压衡山。

魂断关河杳，名存草木香。丈夫无别泪，含笑赴云阳。
看人取木绵
宋自逊（宋代）

经杨有花飞作絮，黄芦有花亦为絮。
此絮天寒不可衣，但解随风乱飞舞。
木绵蒙茸入机杼，妙胜春蚕趼中缕。
均为世上一草上，有用无用迺如许。
木绵有用称者稀，杨花芦花千古传声诗。
赠胡直内并寄夏自然
方回（元代）

直内苦吟今贾孟，自然近作欲韦陶。
曩时场屋犹无恙，前辈科韦许独高。
诗句孰能传海内，官衔仅足诧儿曹。
雁门太守何为者，为道深衣胜紫袍。
训蒙绝句 唤醒
朱熹（宋代）

为学常思唤此心，唤之能熟物难昏。才昏自觉中如失，猛省猛求明则存。
梅花
王公炜（宋代）

枯霜剪尽千林叶，才放江头第一春。
瘦影看来天爱画，孤根生处地无尘。
夜郎岁晚逢羁客，谷口寒云见似人。
绝是精神吟不尽，好枝和月插纱巾。
雪后梅花独步天，半开犹自未全然。
倚岩大瘦魂销梦，照水无尘骨蜕仙。
贮向金瓶生怕俗，绝饶翠袖敢争妍。
夜深霜角吹残月，错梦梨花耿独眠。
和严道培书院韵 其二
米芾（宋代）

高馆搴帷万象开，西山翠入气佳哉。六经重振南方学，千里还徵上驾材。

鸾鹤绕庭翔更集，云霞拂栋去还来。古今同被弦歌化，林卧其如老不才。
和钱四寄其弟龢
苏轼（宋代）

老来日月似车轮，此去知逢几个春。
昨夜冰花犹作柱，晓来梅子已生人。
如梦令 其一
李祁（宋代）

春水湖塘深处。竹暗沙洲无路。闲伴落花来，却信东风归去。

且住。且住。细看两山烟雨。
题沈启南画虞山致道观昭明手植三桧初名七星桧
王世贞（明代）

白云团虞山，有七苍虬舞。云当梁初代，昭明读书所。

虽干乾坤庇，实饱冰霜苦。其四托狐鸱，帝遣六丁取。

存类矍圃三，去杀秦封五。宋人雅好事，往往为之补。

颉颃若昆季，厥始实孙祖。隆准理固当，小巫气终阻。

昨余游真宫，脱冠憩其下。日落长风来，飒然精灵语。

及乎微月上，脩鳞森欲吐。沈翁长康流，为桧传世谱。

不欲令汉杰，轻与哙等伍。尺楮移秋山，真宰在阿堵。

蓬窗一展看，森阴洗烦暑。何必称七星，三星亦自古。
绍定三年寿明仁福慈睿皇太后册宝九首 其五
郊庙朝会歌辞（宋代）

皇仪有炜，綵舁次升。沈沈邃殿，穆穆天廷。坤德罙隆，皇图永宁。

咨尔廷臣，摄齐以登。
居闲为济人潘士中赋
凌云翰（元代）

安仁巳有闲居赋，后裔居闲也自宜。身外功名何足慕，胸中今古却曾知。

松遮草屋关诗意，路踏云山入梦思。三绝忽惊重睹日，少陵惭愧鬓成丝。
丁卯冬季即事
王逢（元代）

庭树禽翻鸡唱初，缿筒钱罄老饕厨。
冰壶不忝元脩菜，箬叶何惭丙穴鱼。
一线漫长迷五色，寸阴真足助三余。
暖随水雾先春发，寒并冰山与岁除。
自画吾松小昆山二首 其一
董其昌（明代）

昆山虽婉变，却似鲁家丘。故作庐峰势，青天瀑布流。
清平乐
晏几道（宋代）

心期休问。只有尊前分。勾引行人添别恨。因是语低香近。

劝人满酌金钟。清歌唱彻还重。莫道后期无定，梦魂犹有相逢。
蝶恋花
葛胜仲（宋代）

已过春分春欲去。千炬花间，作意留春住。一曲清歌无误顾。绕梁余韵归何处。

尽日劝春春不语。红气蒸霞，且看桃千树。才子霏谈更五鼓。剩看走笔挥风雨。
荆卿故里
冯廷櫆（清代）

一卷舆图计已粗，单车竟入虎狼都。纵然意气倾燕市，岂有功名到酒徒？

空向夫人求匕首，谁令竖子把头颅。南来曾过邯郸道，试问人知剑术无？
寄袁陟
刘敞（宋代）

巫峡行云外，春江落日边。隔年鸡黍具，万里孝廉船。

远道比何若，相思长渺然。郢中轻白雪，逸响待君传。
次省斋桂花
杨公远（宋代）

羡君诗句正而葩，閒对西风赋桂花。
可惜分来蟾窟种，如今遍曾野人家。
宜都朝京亭四首 其三
宋褧（元代）

远近峰峦浓淡姿，微茫洲渚画图披。新诗似与江山约，恰值幽人兴到时。
骊宫高－美天子重惜人之财力也
白居易（唐代）

高高骊山上有宫，朱楼紫殿三四重。迟迟兮春日，

玉甃暖兮温四溢。袅袅兮秋风，山蝉鸣兮宫树红。

翠华不来岁月久，墙有衣兮瓦有松。吾君在位已五载，

何不一幸乎其中。西去都门几多地，吾君不游有深意。

一人出兮不容易，六宫从兮百司备。八十一车千万骑，

朝有宴饫暮有赐。中人之产数百家，未足充君一日费。

吾君修己人不知，不自逸兮不自嬉。吾君爱人人不识，

不伤财兮不伤力。骊宫高兮高入云，君之来兮为一身，

君之不来兮为万人。
减字木兰花·襄王梦里
黄庭坚（宋代）

襄王梦里，草绿烟深何处是？ 宋玉台头，暮雨朝云几许愁？
飞花漫漫，不管羁人肠欲断。春水茫茫，欲度南陵更断肠。
水友辞 江鸥
王质（宋代）

江鸥，江鸥，茫茫万波同一秋。菰雨蒲风不自由，浮世浮生尔更浮。

一寸白，二寸白，啄碎波纹声㶁㶁。呜呼此友兮堪相邀，石村沙市江烟遥。
追念鳙谿老人
王炎（宋代）

交游大半上青云，可使斯人竟陆沈。
寒日乱山皆惨色，北风古木亦悲吟。
伤情空拜丹青像，提耳不闻金玉音。
舐墨欲书耆旧传，无言三叹我何心。
次张天觉见赠韵
唐庚（宋代）

别公归去养天和，见说清朝士已多。裙舍登门何处曳，顶缘受记昔曾摩。

几时傅说重调鼎，去岁成汤已解罗。会引鉴湖为故事，要从英主乞三峨。
拟左太冲咏史 其一
俞廷瑛（清代）

长安多王侯，冠盖盈通衢。区宇值清晏，徵逐相欢娱。

开尊揖上客，弹丝出名姝。夜饮不知旦，此乐古所无。

一朝匈奴入，失色同嗟吁。一谋迁货贿，再谋徙妻孥。
闻周茂叔中年有嗣以诗贺之
何平仲（宋代）

庆门崇构已多时，五百年方是此期。
树长琼枝生较晚，珠根骊此得来迟。
桓温贵骨天然别，韦相传经道不衰。
衡岳维高湘水阔，共知长与福为基。
谒金门
谭宣子（宋代）

银漏滴。午夜平康巷陌。双掩兽环人语寂。余香无处觅。

回首旧游踪迹。绀碧染衣犹湿。一饷沈吟谁会得。月明春店笛。
寒夜
刘崧（元代）

马龁枯荄寒夜长，风如箭镞射阴房。不知门外三更雪，误起开门看月光。
如梦令
李石（宋代）

桥上水光浮雪。桥下柳阴遮月。梦里去寻香，露冷五更时节。胡蝶。胡蝶。飞过闲红千叶。
随意
陆游（宋代）

随意上渔舟，幽寻不预谋。
清溪欣始泛，野寺忆前游。
丰岁鸡豚贱，霜天柿栗稠。
余生知有几，且置万端忧。
赠黄君宝弃吏归临川
刘崧（元代）

我性昧章律，举世嗤其迂。奈何耻深刻，终恋诗与书。

往年旅江县，县小烦追胥。道逢前呵人，意气倾乘车。

有美黄司曹，相视意有馀。高堂罢鸣琴，退食当前除。

零露沾衣裳，凄风薄髯须。怅然置公牍，为我立须臾。

苦云罢蹇姿，不任策与驱。清谈与佳句，宁塞上官需。

俯视疲垫氓，何能援泥涂。永念鹤发亲，经年倚门闾。

胡为事微禄，竟与定省疏。矧兹春事殷，锄犁当荷扶。

汝水东北流，凤山须结庐。翩然事长揖，脱身复为儒。

此道诚厉俗，此志当不渝。安得驾黄鹄，乘风与之俱。
题冯当之茂才春雪斋次御宿韵 其一
孙传庭（明代）

春满高齐雪未阑，萧然一榻此中安。吴钩拂拭分朝霁，邺架抽中映夜寒。

人是瑶林呈积素，诗成玉涧涌飞湍。漫因郢曲怜孤调，并奏于今有二难。
偈三首
释祖元（宋代）

剔起灯来是火，历劫无明照破。
归堂撞见圣僧，几乎当面蹉过。
送赵侍郎被召 其三
曹彦约（宋代）

忆昨东来护印章，又从此去饯朝装。辛勤行李知身老，幸会依朝到骨香。

五十功名犹落寞，百千怀抱转荒唐。而今亲见为霖雨，野草幽花特地芳。
曹务拘缀不及赴张持荷赏梅之约因得小诗寄似
喻良能（宋代）

渺渺烟波阔，南湖在帝城。
梅将春共早，人与境俱清。
笔墨探三昧，樽罍有四并。
未能乘兴去，遥望目增明。
送耐翁住天柱延恩
王柏（宋代）

换却钳鎚过赤城，先声知已沸腾腾。
当机棒喝须端的，护法神腾莫尽凭。
脚底涌泉同莹洁，脊梁天柱共崚嶒。
果符鼓棹沧溟句，海角元来欠一灯。
章贡解舟雨作江涨
曾丰（宋代）

风伯始恶发，雷师随怒张。
雨从来处黑，江到涨时黄。
稳稳过皇恐，徐徐下豫章。
不逢天借力，安敢夜乘航。
水调歌头·登多景楼
杨炎正（宋代）

寒眼乱空阔，客意不胜秋。强呼斗酒，发兴特上最高楼。舒卷江山图画，应答龙鱼悲啸，不暇顾诗愁。风露巧欺客，分冷入衣裘。
忽醒然，成感慨，望神州。可怜报国无路，空白一分头。都把平生意气，只做如今憔悴，岁晚若为谋。此意仗江月，分付与沙鸥。
失调名
张鎡（宋代）

翠鬓佩明珂。度纹波。亲到曾入梦，听云和。洞庭香、随月影来过。无尘土、敢涴弓罗。正似梦时风韵、更娇多。
赠乡旧张克谋
罗钦顺（明代）

三十年来往，乡情久更亲。家和浑是福，屋润岂为贫。

每爱清尊满，何妨白发新。出门时矫首，钟阜正嶙峋。
贤者之孝二百四十首 其十三 申生
林同（宋代）

姬泣贼由子，子辞必罪姬。为忧君不乐，宁死莫君知。
次欧阳少逸韵呈雪庭禅师
丘葵（宋代）

吟得秋声满院凉，不知六月有骄阳。
禅心已是空诸相，无奈瓶花故故香。
林漕挽词 其二
徐积（宋代）

一梦无回处，庞眉坐柏庭。几时逢白日，万事付哀铃。

画翣行须缓，黄宫到便扃。松陵诗莫和，恸哭不堪听。
减字木兰花·波娇鬓袅
范成大（宋代）

波娇鬓袅。中隐堂前人意好。不奈春何。拚却轻寒透薄罗。翦梅新曲。欲断还联三叠促。围坐风流。饶我尊前第一筹。
悲秋
黄公度（宋代）

万里西风入晚扉，高斋怅望独移时。
迢迢别浦帆双去，漠漠平移天四垂。
雨意欲晴山鸟乐，寒声初到井梧知。
丈夫感慨关时事，不学楚人儿女悲。
秋暮郊外
汪荣棠（清代）

西风飒飒吹老晴，夕阳欲下寒鸦鸣。荒村烟瞑蟙䘃舞，牧竖倒跨牛背行。

飞鸟随云瞥眼过，卧石蹲虎拦脚横。隔林忽送梵钟响，独立苍茫无限情。
夜宴谣
温庭筠（唐代）

长钗坠发双蜻蜓，碧尽山斜开画屏。
虬须公子五侯客，一饮千钟如建瓴。
鸾咽奼唱圆无节，眉敛湘烟袖回雪。
清夜恩情四座同，莫令沟水东西别。
亭亭蜡泪香珠残，暗露晓风罗幕寒。
飘飖戟带俨相次，二十四枝龙画竿。
裂管萦弦共繁曲，芳樽细浪倾春醁。
高楼客散杏花多，脉脉新蟾如瞪目。
观扱兔
梅尧臣（宋代）

莽莽蒿莱下，纷纷狡兔迷。
枯枝坐守者，若个是忘归。
宿崆峒山示梁道士 其一
谢榛（明代）

晚到崆峒山，石栏时独倚。万年空碧云，不见广成子。
林开先惠练绢袜
区大相（明代）

岂料无衣客，尘中步亦仙。迷阳思裹足，举趾意缠绵。

旅食从貂敝，商歌任履穿。王生今老贱，谁引汉廷贤。
糟蟹呈虞察院
姜特立（宋代）

星分井鬼占高躔，琐细还书食馔编。
不作屈原醒到死，却同李白醉登仙。
濡涎唧唧生泉眼，閟息陶陶乐瓮天。
口腹固知能累德，为渠风味一轩然。
小桃红 题横波夫人画兰扇
厉鹗（清代）

秦淮不见翠双颦。摺扇香痕润。往事眉楼有谁问。

墨花春。

灵均旧怨都销尽。南朝艳粉，才人风韵，题咏到湘裙。
附陈楚西楚陈王胜
郭之奇（明代）

首发难起于陈涉，辍耕陇上图大业。处燕宁知飞鹄心，鸣狐始向奔麋猎。

渔阳戍者众思同，大泽盟坛群意协。王侯将相果繇人，赵齐燕魏皆踵接。

三秦崩瓦日纷飞，百二重关秋一叶。五月沉沉叹夥颐，千年除暴光烨烨。
飘蓬
罗公升（宋代）

飘蓬未敢怨途穷，晋殿吴宫事亦空。
宇宙不能逃劫数，山河元只戏英雄。
佇观成败无过月，多管兴亡只有风。
拟学飞鸿离尘网，飞鸿犹在稻粱中。
送广东夏廉宪
丘浚（明代）

当宁念远氓，涂炭日以极。诏柬在廷臣，往振风纪职。

佥曰御史某，秉德刚且直。属耳按江右，风声甚煇赫。

兵政既以举，吏弊亦以革。谣言闻远近，公论推第一。

无如斯人可，拜手答明敕。天子曰命哉，超授三品秩。

天语重丁宁，纶命光舄奕。百僚无间言，相见咸唶唶。

而我岭南人，喜幸倍千百。预为乡人喜，从此得苏息。

特恩许乘传，陛辞行有日。走也官禁近，早有半面识。

中心久有怀，临分忍缄默。聊为陈本末，幸与垂采择。

惟兹东广地，富丽自古昔。秦初巳内附，汉后益广斥。

东西数千里，十郡六十邑。卫所错其间，小大五十七。

忆昔全盛时，承平久宁谧。家家有盖藏，人人各安适。

土著少流徙，世业足资给。士族尚诗礼，农家务耕织。

先期输赋税，俛首供力役。民不受箠楚，兵不识锋镝。

行旅不赍粮，远出不待吉。昏夜绝剽窃，歉岁无行乞。

况复天气暄，地利多所获。三冬著苧衣，五月收新植。

山畬少污莱，水田有潮汐。舟游泛沧茫，火种烧屴崱。

晓包趁墟饭，晴著登山屐。海错富蚌蚬，家畜剩豚鴄。

文木生山林，珍货来番舶。荔奴然火树，橘柚垂金实。

间右食素封，田圃盛嘉植。爱身宁破产，终讼羞珥笔。

遐迩总安恬，公私举丰殖。溯彼廿年前，长吏恣胸臆。

厚利动其中，甘言诱其侧。欺彼民柔愚，藐兹地遐僻。

遂决礼义防，大肆搏噬力。把臂褫其衣，抉口夺之食。

溪壑填不满，气燄扑难熄。上下相师成，前后递沿袭。

岂云无鹰鹯，方自为蟊螣。天门远万里，无地诉冤抑。

致令仁厚性，化作凶险质。弄兵潢池中，延息苟旦夕。

外邪寻即除，中虚遂成疾。蠢兹洞中猺，窥伺乘间隙。

始惟掠近地，稍稍出复匿。迹彼素脆愞，顿异戎与貊。

制伏本非艰，而我狃安逸。武冑耻言兵，文吏讳申贼。

纵虎出薄林，延鬼入居宅。路有横草虞，关无一夫扼。

长驱捲村落，乘夜盗城壁。岂彼智有馀，乃我法不立。

岁岁转猖披，边境遭轥轹。胁从日渐多，徒类日增益。

居民就流散，人烟渺萧瑟。巳身不自恤，何暇问家室。

田芜乏犊耕，井渫无人汲。万家春草青，一望秋地赤。

禾麻种殆绝，鸡犬声亦寂。昏雨鬼火青，凉月死骨白。

内地幸苟免，因之困供亿。相扇咸弗靖，濡沬聊戢戢。

方今尧舜朝，大臣总皋稷。万国俱时雍，一方独艰阨。

九重赫然怒，遣将捣其𥧮。天道信好还，王师本无敌。

鼎鱼姑假喘，穴蚁难藏迹。行当见扫平，腥秽永荡涤。

却愁火燃冈，罔辨玉与石。差尔岭徼人，罹此殊可惜。

贾父来每晚，谢令去不亟。由来非一朝，往者何嗟及。

幸兹天日开，光景方昭熠。草木回生意，山川增秀色。

福星离紫垣，甘雨随舟轼。指日下须江，持节镇南国。

先声一以闻，父老欢以泣。迎拜古道旁，应以手加额。

愿言明使君，代天布仁德。为我招残魂，为我肉枯骼。

为我作保障，为我剪荆棘。为我开喉吻，为我插羽翼。

医我眼前疮，除我腹中𧈟。我寒衣以裘，我饥食以粒。

生者受我廛，死者与我椑。一夫或失所，孰非使君责。

使君今巳行，行行去须急。齐民正倒悬，异类尚反仄。

如病望医师，如旱望雨泽。寄声报吾人，此公古难得。

瘴海行将清，贪泉不能惑。伫看凋弊区，复作全盛域。
句
寇准（宋代）

到海祇十里，过山应万重。
三月五日会浮醴亭
韩琦（宋代）

曲水春闲遂宴嬉，何须元巳始为宜。且看真洞杯盘出，岂顾尘寰节序移。

曳尾灵龟来可羡，乘槎仙客去难追。一觞一咏无弦管，恰似兰亭列坐时。
送许秀才二首 其二
郭祥正（宋代）

西风吹落叶，片片旅人心。半夜有归兴，明朝雪满簪。

浊醪聊惜别，精艺少知音。草店青山外，解鞍孤月沉。
送程端明知成都
司马光（宋代）

高阳将幕开，濯锦使旌来。
欲识关头雪，正如江上梅。
宵衣矜远俗，霞冕寄良才。
岂将三年最，修梧茂帝台。
拜明招二先生墓有感
王柏（宋代）

林麓幽幽气象闲，三年肄留萃衣冠。
自从引翼无求地。
寄郑天休
宋祁（宋代）

翘车交辟滞东南，盘蕙多年歇赐衫。
千日醉醒孤共酌，一书开赐遂空函。
怨归定对王孙草，无恙应随散骑帆。
倾听囊帷奏嘉颂，清时宁忌绛侯谗。
次韵和天章范待制上元从幸会灵观
晏殊（宋代）

春莺欲满枝，荷橐从游时。旭日生华盖，灵风入羽旗。

酒含雕玉浅，香度博山迟。共识天颜近，都忘昼漏移。
卢秀才将出王屋，高步名场，江南相逢赠别
杜牧（唐代）

王屋山人有古文，欲攀青桂弄氛氲。将携健笔干明主，

莫向仙坛问白云。驰逐宁教争处让，是非偏忌众人分。

交游话我凭君道，除却鲈鱼更不闻。
王枢使生辰
喻良能（宋代）

金华千古赤松宅，中有初平叱羊石。
双溪衮衮泻苍波，三洞羊羊接天碧。
钟英孕粹昴星精，文章蚤岁瑞王廷。
横飞直上九万里，红颜两鬓何青青。
金銮畴昔挥毫处，尝草尺书招赞普。
职亲孰听玉宸钟，夜分更秉金莲炬。
只今右府冠枢衡，坐运精神驱五兵。
一烽莫睹狼烟燧，四海不闻金革声。
苍生颙颙待霖雨，黄屋便蕃颁异数。
姓名久已覆金瓯，东街行筑沙堤路。
江左夷吾望更尊，二十四考何足论。
已见威棱动蛮貊，会看勋业照乾坤。
六十门生焚蕙炷，再拜祝公如卫武。
柱石皇家不计年，长容矿质入陶甄。
次韵度上人窗下竹
周孚（宋代）

漫漫疑争地，疏疏巧避墙。少纾黄落恨，聊贷白间凉。

秀色浸朝几，寒声到夜床。何须渭川口，玉立万夫长。
写雾轩叠旧韵
弘历（清代）

高不畏风双髻鬟，偶来登眺辄心閒。旧题在壁几行绿，晓日横窗一抹殷。

松老龙鳞皆合抱，山连螺黛自回环。炼师苦习长生术，谁肯观空出宇寰。
昨夕 其一
屈大均（明代）

昨夕凉风至，秋因片雨深。一天新涕泪，万里旧愁心。

呜咽野猿啸，潺湲流水音。无人传苦调，一一入清琴。
施元光在昆山，病中远寄长句，次韵答之
范成大（宋代）

四海飘蓬客舍边，几多云水与风烟。
绝无膂力驱长辔，空有孤忠誓大川。
参井忽随征马上，斗牛应挂故山前。
亲交情话知何许，诗到天涯喜欲颠。
负郭
薛蕙（明代）

负郭茅堂小，临溪竹圃斜。
山樽携野客，鱼网晒邻家。
荒径封残雪，疏篱透晚霞。
预思春到日，著处种桃花。
送李尉赴宁德任
陈宓（宋代）

谁谓山城僻，而居尉秩皋。
地偏声易著，才钜职优为。
学召源流远，仁随大小施。
云龛当日事，即此以为基。
同沈守劝农十首
陈造（宋代）

红旆朱轓得暂陪，蜘非为踏春来。
即今归马班如意，定被山花野鸟猜。
绍兴二十八年祀圜丘 再诣盥洗用《乾安》。
郊庙朝会歌辞（宋代）

帝出于震，巽惟洁齐。神明其德，乃称禋柴。惟兹吉蠲，昭事聿怀。

重盥而祀，敷锡孔皆。
洞灵观流泉
李郢（唐代）

石上苔芜水上烟，潺湲声在观门前。

千岩万壑分流去，更引飞花入洞天。
和杨公济钱塘西湖百题 其七 秦王缆船石
郭祥正（宋代）

秦王昔观海，此石系楼船。锦缆已无迹，苍苔昏野烟。
陈孟参陈明子同游麻姑山
戴复古（宋代）

麻姑坛上共登临，野客悠然起道心。
丹井汲泉深百尺，星杉声壑到千寻。
青莲花白仙踪远，乌柏叶红秋意深。
何用金槃擘麟脯，山肴浊酒可同斟。
元兴寺
柯廷第（清代）

环溪列障化城中，曲水樽前布暖风。花鸟一帘应有分，云山四合若为通。

径延修竹交加翠，波捲残霞潋滟红。比似吾庐更高枕，朅来雄剑说空空。
赠蒋文学三首 其三
俞德邻（宋代）

忆昔携书衮绣堂，扁舟曾此濯沧浪。苍龙飞去未成雨，老鹤重来知几霜。

人物半凋嗟世事，典刑犹在得诗章。何当去卜西枝隐，同汎渔舟夜击榔。
满庭芳 寿安抚
佚名（宋代）

北斗璇魁，南闽元帅，西清真地行仙。东林白社，依约认前缘。

霞洞天台万叠，记当时、秀减山川。三生梦，岩公宝刻，云锁石桥边。

时度御炉吹雾，宫烛传烟。望图中家庆，朱紫蝉联。

入见辕门佳节，到新春、长是开筵。明年看，五云深处，黄发映貂蝉。
咏隔堑梅
赵蕃（宋代）

丛篁乱临溪，丛树深隔堑。
爱之不能即，玩之宁有厌。
五字遣谁哦，一杯频尔念。
幸勿折新开，留将遂幽占。
癸巳生日二首
方回（元代）

夜来终日雨如倾，晓起楼头喜渐晴。
血气衰微吾道胜，欲心死绝此身生。
一区宅愧先人业，万首诗垂后世名。
蚊喙收声蛙不吠，忽闻邻柳送啼莺。
下章安杜渎七首
姚宽（宋代）

京洛风尘久不开，晚寻云水到天台。
如何更下章安浦，缥缈山城首重回。
秋林独返卷送旅庵上人还泉省母
张穆（明代）

落木千峰路，清霜一衲衣。余将东海入，汝重故山归。

凉月好相惜，危时知见稀。风尘念行迈，老老愿无违。
秋霁寄远
杜牧（唐代）

初霁独登赏，西楼多远风。
横烟秋水上，疏雨夕阳中。
高树下山鸟，平芜飞草虫。
唯应待明月，千里与君同。
田家即事八首
赵蕃（宋代）

社鼓村村急，春流岸岸高。
双分待鱼鹭，红认隔溪桃。
单于罢战却归题善阳馆
武元衡（唐代）

单于南去善阳关，身逐归云到处闲。

曾是五年莲府客，每闻胡虏哭阴山。
偈颂二十五首
释道璨（宋代）

仰山撼树，沩山良久。
说体说用，互扬家丑。
送常州司士崔千里
姚明扬（唐代）

官屈须推命，时危莫厌贫。城楼近江水，潮退看垂轮。
独乐园七题·种竹斋
司马光（宋代）

吾爱五子猷，借宅亦种竹。
一日不可无，萧洒常在目。
雪霜徒自白，柯叶不改绿。
殊胜石季伦，珊瑚满金谷。
送范山长
郑元祐（元代）

晓色冯公岭，春风庆朔堂。亲庭白云外，书院碧山傍。

雀啄飞花柳，鸠鸣结椹桑。诗书有世泽，簪笏继朝行。
王岩幽隐居
潘玙（宋代）

一片清闲福，山间结小庐。
此身为隐计，有地学农锄。
午饮煎溪茗，朝羹摘野蔬。
无人知姓字，可以避徵书。
问江南物
白居易（唐代）

归来未及问生涯，先问江南物在耶。引手摩挲青石笋，

回头点检白莲花。苏州舫故龙头暗，王尹桥倾雁齿斜。

别有夜深惆怅事，月明双鹤在裴家。
麻平晚行
王勃（唐代）

百年怀土望，千里倦游情。
高低寻戍道，远近听泉声。
涧叶才分色，山花不辨名。
羁心何处尽，风急暮猿清。
何草不黄
佚名（先秦）

何草不黄？何日不行？何人不将？经营四方。

何草不玄？何人不矜？哀我征夫，独为匪民。

匪兕匪虎，率彼旷野。哀我征夫，朝夕不暇。

有芃者狐，率彼幽草。有栈之车，行彼周道。
诗偈 其二十二
庞蕴（唐代）

睡来展脚睡，悟理起题诗。诗中无别意，唯劝破贪痴。

贪瞋痴若尽，便是世尊儿。无烦问师匠，心王应自知。
寄送张雅州二首
李流谦（宋代）

二年学舍冷如冰，岌页龙门许屡登。
可但不遭官长骂，只应独愧小人乘。
身留紫塞天一角，目断朱轮山几层。
为问何时到墙仞，清宵远梦故堪凭。
大有·九日
潘希白（宋代）

戏马台前，采花篱下，问岁华、还是重九。恰归来、南山翠色依旧。是栊昨夜听风雨，都不似、登临时候。一片宋玉情怀，十分卫郎清瘦。
红萸佩、空对酒。砧杵动微寒，暗欺罗袖。秋已无多，早是败荷衰柳。强整帽檐欹侧，曾经向、天涯搔首。几回忆，故国莼鲈，霜前雁后。
留卢秦卿（一作司空曙诗）
郎士元（唐代）

知有前期在，欢如此夜中。无将故人酒，不及古淳风。
寄汪起潜签判
陈起（宋代）

飞云起伏龙，大鹏运以风。
风云一朝会，前塞今乃通。
敛翼贤景略，时哉使其逢。
腰钱与骑鹤，事或有适同。
青门瓜吹香，绿水莲泛红。
人物王谢家，风雅眼底空。
参画耸台府，宜护碧纱笼。
鄱江万折东，独鹗摩苍穹。
浮图快一掷，归骑先宾鸿。
酬比部杨员外暮宿琴台朝跻书阁率尔见赠之作（卢照邻）
王维（唐代）

旧简拂尘看，鸣琴候月弹。桃源迷汉姓，松树有秦官。(松树 一作：松径)
空谷归人少，青山背日寒。羡君栖隐处，遥望白云端。(白云端 一作：在云端)
闻杜牧赴阙
伍乔（五代）

旧隐匡庐一草堂，今闻携策谒吾皇。
峡云难卷从龙势，古剑终腾出土光。
开翅定期归碧落，濯缨宁肯问沧浪。
他时得意交知仰，莫忘裁诗寄钓乡。